નવી દિલ્હી, 18 ઑગસ્ટઃ આતંકની દુનિયામાં બોમ્બ ગુરુના નામથી પ્રસિદ્ધ, લશ્કર એ તૈયબાના ટોચના કમાન્ડર, અન્ડરવર્લ્ડ ડોન દાઉદ ઇબ્રાહિમના ખાસ સાગરિત અને વિસ્ફોટની અંદાજે 40 જેટલી ઘટનાઓને અંજામ આપનારા અબ્દુલ કરીમ ટુંડાને દિલ્હી પોલીસે ભારત-નેપાળ બોર્ડરથી ધરપકડ કરી છે. ટુંડાની ધરપકડ ઘણી મહત્વની માનવામાં આવી છે, કારણ કે તેની પૂછપરછ કરતા મોસ્ટવોન્ટેડ દાઉદ ઇબ્રાહિમ અંગેની જાણકારી મળી શકે તેમ છે. દિલ્હી પોલીસના સ્પેશિયલ સેલના આયુક્ત એસએન શ્રીવાસ્તવે જણાવ્યું કે, ટુંડાને ભારત-નેપાળ સીમાએથી શુક્રવારે ધરપકડ કરી છે અને તેને શનિવારે દિલ્હીની એક અદાલતમાં રજૂ કરવામાં આવ્યા બાદ ત્રણ દિવસના રિમાન્ડ પર મોકલવામાં આવ્યો છે.